Nóg ŉ transitorooftog in RustenburgArgieffoto Gewapende rowers het op nóg ŉ transitovoertuig in Rustenburg in Noordwes toegeslaan en ŉ onbekende bedrag kontant gebuit. Kapt. Tlangelani Rikhotso, woordvoerder van die direktoraat vir prioriteitsmisdaadondersoeke (die Valke) in Noordwes, het gesê die voertuig was Woensdag op pad na die depot toe onbekende persone op die R510 in Monakato buite Rustenburg daarop losgebrand het. “Die bestuurder het beheer verloor oor die voertuig. Die voertuig het ŉ boom langs die pad getref en tot stilstand gekom.” Die rowers het op die voertuig bly skiet. “Springstof is gebruik om die voertuig oop te blaas en ŉ onbekende bedrag geld is gebuit,” het sy bygevoeg. Slegs een persoon van die sekuriteitspan het ŉ geringe besering opgedoen toe hulle weggehardloop het. Die Valke stel verder ondersoek in. Niemand is nog in hegtenis geneem nie. Maroela Media het vroeër berig gewapende rowers het ŉ onbekende bedrag geld gebuit ná hulle in Dr Morokarylaan op ŉ transitovoertuig toegeslaan het.